《大宋中兴雅》
宋代·李正民

炎正中微，泰极而否。边陲云扰，中原糜沸。靖康之元，逼我京师。

中汤弛备，兵缠紫微。天方佑宋，帝在济阳。貔貅十万，左右陈行。

旌旗蔽野，戈鋋彗云。八神警跸，七萃骏奔。移师商丘，亿兆乐推。

讴歌狱讼，竭蹶咸归。爰登宝位，爰绍丕基。兢兢业业，一日万机。

既巡淮甸，乃涖浙江。遣使聘问，原隰相望。两宫未复，夙夜靡遑。

经之营之，十有馀年。戊午之秋，使车来旋。谓彼邻国，远达温言。

欲讲盟好，厥志已坚。使在淮浦，众言盈庭。如蜩如螗，如沸如羹。

更唱迭和，万口狺狺。帝若不闻，默与神谋。圣志先定，惟相是诹。

轺车戾止，和好是求。复我河南，旧县与州。疆界方交，左贤被罪。

谋臣既歼，信誓中悔。古贤继之，矜其勇鸷。氛尘冥冥，侵我淮泗。

帝赫斯怒，张我皇威。乃敕六将，建尔鼓旗。追奔逐北，于淮之湄。

师入陈许，亦反濉涣。两都震惧，人心冰泮。元戎駃马，往告于中。

群情愕眙，罔敢来侵。皇天悔祸，殊邻革心。按兵于境，旧盟是寻。

锡以中帛，稛载方舟。皇华络绎，典礼具修。载书孔明，戎车遄迈。

质于鬼神，万世永赖。龙楯来归，兆庶雨泣。圣心孺慕，哀恫罔极。

百神毕会，缵禹之迹。永祐后昆，山川叶吉。长乐就养，袆衣褕翟。

万寿称觞，怡心顺色。晨羞既进，夕膳载加。天子之孝，修于邦家。

归马散牛，句戈束矢。大将释师，军政咸理。淮滨之民，夜眠晏起。

秉尔耒耜，或耘或宣，惟仲山甫。爱莫助之，民鲜克举。

我宋之隆，君臣会通。咸有一德，协于尹躬。中兴之功，薰灼夷夏。

臣作是诗，以继周雅。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。